Liggaam van vermiste bejaarde opgespoorKarl Reich (82). (Foto: Facebook) Twee mans is Vrydag deur die Valke in Welkom in die Vrystaat in hegtenis geneem in verband met die ontvoering en moord op die 82-jarige Karl Reich wat in September verlede jaar uit dié dorp verdwyn het. Die arrestasies het intussen daartoe gelei dat een van die mans aan die Valke uitgewys het waar Reich se liggaam destyds gelos is en die liggaam kon opgespoor word waar dit reeds maande gelede deur die staat begrawe is. Die liggaam kon nou eers met Reich se verdwyning verbind word, het ao. Lynda Steyn, woordvoerder van die Valke, aan Maroela Media verduidelik. Reich is verlede jaar as vermis aangemeld nadat hy op 24 September spoorloos verdwyn het. Bure het destyds ondersoek ingestel toe Reich se motorhek oopgestaan het. Twee van sy motors is ook op beeldmateriaal van veiligheidskameras by ŉ vulstasie naby Reich se huis opgemerk waarna sy familie hom as vermis aangemeld het. Beeldmateriaal van kameras by die tolhekke tussen Kroonstad en Johannesburg het egter niks opgelewer nie en hy was sedertdien soek. Die ondersoek is in Mei vanjaar aan die Valke oorhandig wat tot die inhegtenisneming van Thanki Motseki (27) en Mojalefa Tseki (34) gister gelei het. Dit het daarna aan die lig gekom dat dié twee Reich destyds na bewering verwurg het waarna hulle met twee televisiestelle, kruideniersware en Reich se liggaam in die kattebak van een van die twee gesteelde motors na Pretoria gevlug het. Daar het hulle Reich se liggaam na bewering langs die snelweg gelos. Die liggaam is reeds die dag na die moord op 25 September gevind, maar is nooit geïdentifiseer nie en is dus deur die staat begrawe. Volgens Steyn sal Reich se liggaam volgende week opgegrawe word en aan sy familie besorg word. Die twee verdagtes sal op 18 Junie in die Welkom-landdroshof verskyn.